《瑞龙吟·崇效寺看牡丹，用清真韵》
清代·夏孙桐

城南路。还见绣陌横芜，绀墙欹树。名花偏傍空王，石坛净扫，来寻胜处。

小延伫。无恙笑春人面，暖风当户。酣香染彻仙衣，亸烟簇簇，翩翩欲语。

多少繁华姚魏，酒阑云散，销歌沈舞。难得过门相呼，游侣逢故。

钿车锦障，都入伤心句。僧寮外、茶烟歇影，苔茵迟步。

寸寸斜阳去。何人向说，凭阑意绪。春事留残缕。休更问、明朝无端风雨。

对花慰藉，燕雏相絮。

作者简介：宇闰枝，晚号闰庵。出身书香世家。光绪壬午举人，壬辰进士，翰林院编修。戊戌、癸卯两充会试同考官，庚子、辛丑简任四川、广东乡试副主考。丁末，出任浙江湖州知府。民国初，夏应聘入都，纂修清史稿。徐世昌辑清儒学案、晚晴簃诗汇，夏孙桐曾主其事。夏是近代著名词人，著有悔龛词。诗作有观所尚斋诗存。享年八十五岁（一八五七—一九四二）。